ประกาศคณะกรรมการกํากับหลักทรัพย์และตลาดหลักทรัพย์ที่ กข. 16/2551เรื่อง การอนุญาตการประกอบธุรกิจสัญญาซื้อขายล่วงหน้าประเภท การเป็นตัวแทนซื้อขายสัญญาซื้อขายล่วงหน้าที่จํากัดเฉพาะ สัญญาซื้อขายล่วงหน้าที่เกี่ยวกับทองคํา ------------------------------------- อาศัยอํานาจตามความในมาตรา 9 และมาตรา 16 วรรคสาม แห่งพระราชบัญญัติสัญญาซื้อขายล่วงหน้า พ.ศ. 2546 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 36 มาตรา 41 มาตรา 43 และมาตรา 45 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ในประกาศนี้ (1) "ธุรกิจตัวแทนซื้อขายสัญญาที่เกี่ยวกับทองคํา" หมายความว่า ธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้าที่จํากัดเฉพาะสัญญาซื้อขายล่วงหน้าที่เกี่ยวกับทองคํา (2) "ผู้ประกอบธุรกิจซื้อขายทองคํา" หมายความว่า บุคคลที่ประกอบธุรกิจเกี่ยวกับการซื้อหรือขายทองคําในประเทศไทย (3) "ผู้ถือหุ้นรายใหญ่" หมายความว่า ผู้ที่ถือหุ้นหรือรับประโยชน์จากหุ้นเกินกว่าร้อยละสิบของจํานวนหุ้นที่มีสิทธิออกเสียงทั้งหมดของผู้ขอรับใบอนุญาต เพื่อประโยชน์ตามความในวรรคหนึ่ง ผู้รับประโยชน์จากหุ้น หมายความถึง ผู้รับประโยชน์จากหุ้นตามที่กําหนดในมาตรา 25 วรรคสี่ (4) "ประสบการณ์ในการทํางานเกี่ยวกับทองคํา" หมายความว่า ประสบการณ์การทํางานในธุรกิจเกี่ยวกับการซื้อหรือขายทองคําหรือสัญญาซื้อขายล่วงหน้าที่เกี่ยวกับทองคําข้อ ๒ ผู้ขอรับใบอนุญาตประกอบธุรกิจตัวแทนซื้อขายสัญญาที่เกี่ยวกับทองคําต้องเป็นบริษัทจํากัดหรือบริษัทมหาชนจํากัดที่จัดตั้งขึ้นใหม่เพื่อขอรับใบอนุญาตประกอบธุรกิจดังกล่าว โดยมีผู้ประกอบธุรกิจซื้อขายทองคําซึ่งประกอบกิจการอย่างต่อเนื่องเป็นเวลาไม่น้อยกว่าสามปี รายใดรายหนึ่งหรือหลายรายถือหุ้นเกินกว่าร้อยละห้าสิบของจํานวนหุ้นที่มีสิทธิออกเสียงทั้งหมดของบริษัทข้อ ๓ ผู้ขอรับใบอนุญาตจะได้รับใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา ต่อเมื่อมีคุณสมบัติดังต่อไปนี้ (1) มีทุนจดทะเบียนซึ่งชําระแล้วไม่น้อยกว่าหนึ่งร้อยล้านบาท (2) ไม่มีเหตุการณ์ที่อาจมีผลกระทบต่อสถานะทางการเงินหรือการดําเนินงานของผู้ขอรับใบอนุญาต (3) แสดงได้ว่ามีกรรมการอย่างน้อยหนึ่งคนเป็นผู้มีประสบการณ์ในการทํางานเกี่ยวกับทองคําไม่น้อยกว่าสามปี (4) แสดงได้ว่าบุคคลที่เป็นกรรมการ ผู้จัดการ หรือบุคคลผู้มีอํานาจในการจัดการซึ่งเป็นผู้รับผิดชอบเกี่ยวกับการประกอบธุรกิจสัญญาซื้อขายล่วงหน้าของผู้ที่จะได้รับใบอนุญาตมีคุณสมบัติและไม่มีลักษณะต้องห้ามตามมาตรา 24 และประกาศคณะกรรมการกํากับหลักทรัพย์และตลาดหลักทรัพย์หรือประกาศคณะกรรมการกํากับตลาดทุนว่าด้วยคุณสมบัติและลักษณะต้องห้ามของผู้บริหารของผู้ประกอบธุรกิจสัญญาซื้อขายล่วงหน้า (5) แสดงได้ว่าบุคคลที่เป็นผู้ถือหุ้นรายใหญ่ไม่มีลักษณะต้องห้ามตามมาตรา 25 วรรคสอง และประกาศคณะกรรมการกํากับตลาดทุนว่าด้วยลักษณะต้องห้ามของผู้ถือหุ้นรายใหญ่ของผู้ประกอบธุรกิจสัญญาซื้อขายล่วงหน้า และในกรณีที่ผู้ถือหุ้นรายใหญ่เป็นนิติบุคคล กรรมการ ผู้จัดการ และหุ้นส่วนของนิติบุคคลนั้นต้องไม่มีลักษณะต้องห้ามดังกล่าวด้วย (6) แสดงได้ว่าจะมีการบริหารงานที่ดีและมีประสิทธิภาพ (7) แสดงได้ว่าจะมีนโยบายและมาตรการในการป้องกันความขัดแย้งทางผลประโยชน์การป้องกันการล่วงรู้ข้อมูลภายในระหว่างหน่วยงานและบุคลากร การควบคุมภายใน และการบริหารความเสี่ยงในการประกอบธุรกิจตัวแทนซื้อขายสัญญาที่เกี่ยวกับทองคําที่มีประสิทธิภาพ รวมทั้งมีมาตรการในการควบคุมและติดตามให้มีการดําเนินงานตามนโยบายและมาตรการที่วางไว้ (8) แสดงได้ว่าจะมีระบบงานที่มีความพร้อมในการประกอบธุรกิจตัวแทนซื้อขายสัญญาที่เกี่ยวกับทองคํา (9) แสดงได้ว่าจะมีความพร้อมด้านบุคลากรเพื่อรับผิดชอบงานด้านธุรกิจตัวแทนซื้อขายสัญญาที่เกี่ยวกับทองคําข้อ ๔ ให้ผู้ขอรับใบอนุญาตยื่นคําขอต่อสํานักงาน ก.ล.ต. พร้อมเอกสารหลักฐานประกอบคําขอตามแบบและวิธีการที่สํานักงาน ก.ล.ต. จัดไว้ในระบบงานอิเล็กทรอนิกส์ของสํานักงาน ก.ล.ต.ข้อ ๕ ในกรณีที่สํานักงาน ก.ล.ต. พิจารณาเห็นว่าผู้ขอรับใบอนุญาตเป็นผู้มีคุณสมบัติถูกต้องและครบถ้วนตามที่กําหนดในข้อ 3 ให้สํานักงาน ก.ล.ต. เสนอเรื่องต่อคณะกรรมการ ก.ล.ต. เพื่อพิจารณาออกใบอนุญาตภายในหกสิบวันนับแต่วันที่สํานักงาน ก.ล.ต. ได้รับคําขอและเอกสารหลักฐานครบถ้วน และคณะกรรมการ ก.ล.ต. จะพิจารณาให้แล้วเสร็จภายในสามสิบวันนับแต่วันที่ได้รับเรื่องจากสํานักงาน ก.ล.ต. ใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา ให้เป็นไปตามแบบท้ายประกาศนี้ข้อ ๖ ในการพิจารณาคําขอตามข้อ 5 นอกจากการพิจารณารายละเอียดที่ปรากฏในคําขอและเอกสารหลักฐานประกอบคําขอแล้ว ให้สํานักงาน ก.ล.ต. มีอํานาจสั่งให้ผู้ขอรับใบอนุญาตมาชี้แจงหรือส่งเอกสารหลักฐานใดๆ เพิ่มเติมเพื่อประกอบการพิจารณาตามที่เห็นสมควรและภายในระยะเวลาที่กําหนดได้ และในกรณีเช่นว่านี้ มิให้นับระยะเวลาตั้งแต่วันที่สํานักงาน ก.ล.ต. มีคําสั่งดังกล่าวจนถึงวันที่ผู้ขอรับใบอนุญาตได้มาชี้แจงหรือได้ส่งเอกสารหลักฐานที่ถูกต้องครบถ้วนแล้วรวมเข้ากับการนับระยะเวลาตามข้อ 5ข้อ ๗ ผู้ได้รับใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา ต้องปฏิบัติตามเงื่อนไขดังต่อไปนี้ (1) จะเริ่มประกอบธุรกิจตัวแทนซื้อขายสัญญาที่เกี่ยวกับทองคําได้ต่อเมื่อสํานักงาน ก.ล.ต. ตรวจสอบแล้วเห็นว่า ผู้ได้รับใบอนุญาตได้ดําเนินการให้เป็นไปตามข้อ 3(6) (7) (8) และ (9) ที่ได้แสดงไว้ในคําขอรับใบอนุญาต เว้นแต่กรณีที่มีความแตกต่างกันในรายละเอียดซึ่งมิได้ทําให้คุณสมบัติดังกล่าวซึ่งได้แสดงไว้ในคําขอรับใบอนุญาตเปลี่ยนแปลงไปในสาระสําคัญ (2) ต้องดํารงคุณสมบัติและดําเนินการในเรื่องที่แสดงไว้ในข้อ 3 ตลอดเวลาที่ประกอบธุรกิจตัวแทนซื้อขายสัญญาที่เกี่ยวกับทองคํา (3) ต้องดํารงสัดส่วนการถือหุ้นให้มีลักษณะตามที่กําหนดไว้ในข้อ 2 ตลอดเวลาที่ได้รับใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา ในกรณีที่ผู้ได้รับใบอนุญาตไม่สามารถปฏิบัติให้เป็นไปตามเงื่อนไขที่กําหนดในวรรคหนึ่ง คณะกรรมการ ก.ล.ต. อาจเพิกถอนใบอนุญาตดังกล่าวได้ข้อ ๘ ค่าธรรมเนียมในการขอรับใบอนุญาตและการออกใบอนุญาตประกอบธุรกิจสัญญาซื้อขายล่วงหน้าตามประกาศนี้ ให้เป็นดังนี้ (1) คําขอรับใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา คําขอละ 30,000 บาท (2) ใบอนุญาตประกอบธุรกิจตัวแทนซื้อขายสัญญาที่เกี่ยวกับทองคํา ฉบับละ 500,000 บาท ให้ผู้ได้รับใบอนุญาตชําระค่าธรรมเนียมใบอนุญาตในวันที่ได้รับใบอนุญาตข้อ ๙ ประกาศนี้ให้ใช้บังคับตั้งแต่วันที่ 16 พฤศจิกายน พ.ศ. 2551 เป็นต้นไปผู้มีอํานาจลงนาม - ประกาศ ณ วันที่ 14 พฤศจิกายน พ.ศ. 2551 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ โดยที่เป็นการสมควรเปิดโอกาสให้ผู้ประกอบธุรกิจซื้อขายทองคําที่มีคุณสมบัติเหมาะสมและความพร้อมในด้านการเงินและการบริหารงานสามารถประกอบธุรกิจสัญญาซื้อขายล่วงหน้าประเภทตัวแทนซื้อขายสัญญาซื้อขายล่วงหน้าที่จํากัดเฉพาะสัญญาซื้อขายล่วงหน้าที่เกี่ยวกับทองคําได้ จึงจําเป็นต้องออกประกาศนี้